งานเข้า
อยู่ๆ ก็งานเข้าแบงก์กสิกรไทย เมื่อเสี่ยคนดังโพสต์เฟซบุ๊กเหวี่ยง อ้างว่ามีแบงก์เขียวจับมือกับบริษัทประกันในเครือเอาเปรียบลูกค้ากู้ซื้อบ้าน ด้วยการให้ทำประกันชีวิตในวงเงินเท่ากับสินเชื่อบ้าน ทำให้โปะเงินกู้บ้านแล้วไม่ได้บ้าน เพราะต้องจ่ายค่าประกันอีก
29 ต.ค. 2565

อยู่ๆ ก็งานเข้าแบงก์กสิกรไทย เมื่อเสี่ยคนดังโพสต์เฟซบุ๊กเหวี่ยง อ้างว่ามีแบงก์เขียวจับมือกับบริษัทประกันในเครือเอาเปรียบลูกค้ากู้ซื้อบ้าน ด้วยการให้ทำประกันชีวิตในวงเงินเท่ากับสินเชื่อบ้าน ทำให้โปะเงินกู้บ้านแล้วไม่ได้บ้าน เพราะต้องจ่ายค่าประกันอีก
ด้านแบงก์กสิกรฯ ที่เข้าข่ายสงสัยว่าจะถูกพาดพิง ไม่ได้ออกมาตอบโต้แต่อย่างใด
แต่การที่ไม่ตอบโต้ ก็ไม่ได้แปลว่าจะเป็นการยอมรับข้อกล่าวหานะ
เรื่องนี้กระจิบข่าวลองคุยกับแหล่งข่าวผู้บริหารระดับสูงของธนาคารกสิกรไทย เลยได้ข้อมูลว่า เห็นข้อความดังกล่าวแล้ว แต่ที่ไม่ได้ออกมาชี้แจง เพราะคิดว่าไม่ได้มีประเด็นอะไร
พร้อมทั้งยังให้ข้อมูลเพิ่มเติมว่า การทำประกันชีวิตในวงเงินเท่ากับสินเชื่อบ้านนั้น ทุกธนาคารต่างมีบริการแบบนี้เหมือนกันหมด และไม่ได้บังคับให้ลูกค้าต้องใช้บริการนี้ เพราะขึ้นกับความสมัครใจของลูกค้า ขณะที่ประกันอัคคีภัยลูกค้ากู้บ้านต้องทำอยู่แล้ว
โดยธนาคารแนะนำบริการนี้ เพราะเห็นว่าเป็นประโยชน์แก่ลูกค้า เนื่องจากในอดีตเคยมีเคสมาแล้วว่า ผู้กู้ซื้อบ้านเสียชีวิตลง และกลายเป็นภาระของคนที่อยู่ข้างหลังไม่สามารถผ่อนต่อได้ บริการนี้จะช่วยให้ภาระไม่ไปตกหนักกับคนข้างหลังที่ต้องมารับผิดชอบต่อ เพราะได้ทำประกันชีวิตทิ้งไว้ให้แล้ว
จึงเรียนมาเพื่อทราบโดยทั่วกัน